Alar Laneman

Alar Laneman (sündinud 6. mail 1962 Vändras) on Eesti poliitik ja erusõjaväelane (brigaadikindral), kes 18. novembrist 2020 kuni 26. jaanuarini 2021 oli Eesti siseminister. Aastatel 2019–2020 oli ta XIV Riigikogu liige ja aastatel 2002–2007 Eesti kaitsejõudude peastaabi ülem.

Üldine
Alar Laneman lõpetas 1980. aastal Pärnu 2. Keskkooli ja 1985. aastal Tallinna Kõrgema Ehitusvägede Poliitilise Sõjakooli.

Laneman alustas teenistust Eesti kaitseväes esimese üksuse kaitsejõudude peastaabi staabikompanii ülemana 1991. aastal. Aastatel 1992–1994 teenis ta Kalevi üksik-jalaväepataljoni ülema ametikohal. 1994–1995 oli ta Eesti kaitseväe välisoperatsioonide üksuse Eesti rahuvalve üksikkompanii ülem ning 1995–1998 Eesti, Läti ja Leedu ühise elukutselise üksuse Balti pataljon (BALTBAT) esimene ülem. 

Aastatel 1998–2001 õppis Laneman Rootsi Kuningriigi Sõjaväeakadeemias. 

2000. aastal nimetati ta kindralleitnant Johannes Kerdi maaväe ülemaks ning ta teenis sel ametikohal kuni aastani 2002. Hiljem on maaväe ülema kohuseid täitnud maaväe staabi ülema ametikohal teeninud ohvitserid. Aastatel 2001–2002 oli Laneman maaväe staabi ülem, 2002. aastal sai koloneli auastme. 2002–2007 oli ta kaitsejõudude peastaabi ülem kaitseväe juhataja ülesannetes, 2005. aastast brigaadikindral. Talle kui kaitsejõudude peastaabi ülemale allusid peastaabi luureosakonna sõjaväeluure (ülem kolonelleitnant Risto Lumi) ja luurepataljon. 2007. aastal läks ta sõjaväeluure skandaali tõttu õppima Londonisse. Lanemani õpingute ajal täitis kaitsejõudude peastaabi ülema kohuseid tema asetäitja kolonel Neeme Väli.

Esimese Eesti ohvitserina lõpetas Laneman õpingud Londoni kuninglikus kaitseuuringute kolledžis, mis on osa Ühendkuningriigi Riiklikust Kaitseakadeemiast (National Defence Academy). 

3. märtsist 2008 määrati Laneman kaitseväe operatiivülemaks. Ta täitis ka maaväe ülema kohuseid.

2009. aasta algul koondati kaitseväe kaitsejõudude peastaabi operatiivülema ametikoht seoses struktuurimuudatustega ning sel kohal teeninud Alar Laneman vabastati tegevteenistusest ja arvati reservi.

Tegevus poliitikuna 
Alar Laneman kandideeris Eesti Konservatiivse Rahvaerakonna nimekirjas 2019. aasta Riigikogu valimistel 12. valimisringkonnas ning osutus 673 häälega valituks.

Sõjaline haridus
 1981–1985 Tallinna Kõrgem Ehitusvägede Poliitiline Sõjakool
 1999–2001 Rootsi Kuningriigi Sõjaväeakadeemia

Teenistuskäik
 1981–1991 teenistus Nõukogude Liidu sõjaväes
 1991–1992 kaitsejõudude peastaabi staabikompanii ülema kohusetäitja ja ülem
 1992–1994 Kalevi üksik-jalaväepataljoni ülem
 1994 kaitsejõudude peastaabi rahuvalvejaoskonna ülem
 1994–1995 rahuvalve üksikkompanii ülem
 1995–1998 Balti pataljoni (BALTBAT) ülem
 2001–2002 maaväe staabi ülem
 2002–2007 kaitsejõudude peastaabi ülem
 veebruar-detsember 2008 kaitseväe operatiivülem
 2011–2016 Eesti Kaitsetööstuse Liidu nõunik 
 2011–2020 Milrem Roboticsi nõunik 
 2011–2019 Sauga põhikooli õpetaja 
 2019–2020 Riigikogu liige
 2020–2021 siseminister

Autasud 
 1997 – Kotkaristi IV klassi teenetemärk
 2005 – Kotkaristi III klassi teenetemärk
 Prantsuse Vabariigi riiklik teeneteorden ja Piirivalve II klassi teeneterist
 Kaitseväe teenetemärk
 Kaitseliidu III klassi valgerist
 Kaitseministeeriumi II klassi teeneterist
 Maaväe teenetemärk
 Kaitseväe eriteenete rist
 Rahuoperatsioonide Keskuse teenetemärk
 Leedu KVJ-i eeskujuliku teenistuse rist
 Läti KVJ-i eeskujuliku teenistuse rist
 10 aastat taastatud kaitseväge
 Soome Reservväelaste Liidu teenetemärk

Auastmed

Viited

Välislingid
Anna Põld. "Ma ei ole kunagi selle fänn olnud, et pean olema avalikkusele teada". Postimees, 14. november 2020
Ants Sild. Kursant. Pioneer, 1983, nr 3, lk 8–9.

Eesti siseministrid
Eesti brigaadikindralid
Kaitseväe peastaabi ülemad
Nõukogude Liidu sõjaväelased
Eesti Konservatiivse Rahvaerakonna poliitikud
XIV Riigikogu liikmed
XV Riigikogu liikmed
Kotkaristi IV klassi teenetemärgi kavalerid
Kotkaristi III klassi teenetemärgi kavalerid
Kaitseministeeriumi teeneteristi kavalerid
Sündinud 1962